Fire af de fem sigtede i terrorsagen fra februar, hvor Omar El-Hussein dræbte to personer, har haft adgang til i alt syv forskellige mobiltelefoner, mens de har været varetægtsfængslet. Dermed har de altså kunnet kommunikere med hinanden og omverdenen.

Det oplyser Justitsministeriet i en pressemeddelelse, hvor justitsminister Søren Pind (V) bebuder nye tiltag til at dæmme op for problemet. Samtidig kræver han en forklaring fra Kriminalforsorgen og Rigsadvokaten.

»Det er en uholdbar situation. Efter de foreliggende oplysninger har fire af de fængslede i terrorsagen på forskellige tidspunkter haft adgang til syv mobiltelefoner. Beskrivelsen af forløbet fremstår på nuværende tidspunkt ufuldstændig og fragmenteret. Jeg har derfor bedt de involverede myndigheder om en samlet redegørelse for forløbet«, udtaler Søren Pind.